0568.xml
قوم دھرنے دے کر قومی ترقی اور خوشحالی کی راہ میں رکاوٹیں ڈالنے والوں کا نوٹس لے، چینی صدر کا دورہ ملک کی ترقی اورخوشحالی کے حوالے سے انتہائی اہمیت کا حامل تھا، ملک کی ترقی اور خوشحالی کیلئے پوری لگن کے ساتھ کام کریں گے، سیلاب سے متاثرہ علاقوں میں امدادی سرگرمیاں بھرپور انداز میں جاری ہیں، دھرنوں سے کہیں زیادہ ضروری ہے کہ ایسی صورتحال میں امدادی کارروائیوں میں حکومت کا ہاتھ بٹایا جائے وزیراعظم محمد نواز شریف کی ضلع سیالکوٹ میں سیلاب سے متاثرہ علاقوں کے دورے کے دوران عوام سے گفتگو وزیراعظم کا سیلاب سے سب سے زیادہ متاثر ہونے والے علاقوں خواجہ صفدر روڈ، شہاب پورہ سبلائم چوک، پسرور روڈ اور کمشنر روڈ کا بھی دورہ، علاقے کے لوگوں سے گفتگو ، امدادی سرگرمیوں کے حوالے سے سوالات پوچھے
سیالکوٹ ۔ 07 ستمبر (اے پی پی) وزیراعظم محمد نواز شریف نے قوم سے کہا ہے کہ وہ ان عناصر کا نوٹس لیں جو دھرنے دے کر قومی ترقی اور خوشحالی کی راہ میں رکاوٹیں ڈال رہے ہیں۔ وزیراعظم نے یہ بات اتوار کو ضلع سیالکوٹ میں سیلاب سے متاثرہ علاقوں کے دورہ کے دوران جمع ہونے والے لوگوں سے گفتگو کرتے ہوئے کہی۔ وزیراعظم نے کہا کہ چینی صدر کا پاکستان کا دورہ ملک کی ترقی اور خوشحالی کے حوالے سے بہت اہم تھا۔ اس دورے کے دوران پاکستان کے عوام کی ترقی اورخوشحالی کیلئے کئی میگاپراجیکٹس پر پیش رفت ہونی تھی۔ ان منصوبوں میں بجلی کی لوڈ شیڈنگ کے خاتمے اور توانائی کے کئی اہم منصوبے شامل تھے جس سے آئندہ تین چار برسوں کے دوران ملک میں لوڈ شیڈنگ کا خاتمہ یقینی تھا۔ اس کے علاوہ شاہراہوں کی تعمیر کے منصوبے بھی شامل تھے۔ وزیراعظم نے افسوس کا اظہار کیا کہ بدقسمتی سے چینی صدر کا دورہ ملتوی ہوگیا جس سے ان منصوبوں پر بھی اثرات مرتب ہوئے تاہم وزیراعظم نے اس عزم کا اظہار کیا کہ وہ ملک کی ترقی اور خوشحالی کیلئے پوری لگن کے ساتھ کام کریں گے اور جتنا ان سے ہوسکے گا اس سے بڑھ کو کوشش کریں گے۔ وزیراعظم نے لوگوں کو مخاطب کرتے ہوئے کہا کہ یہ آپ کا اور پوری قوم کا فرض ہے کہ وہ ایسے عناصر کو نوٹس لیں جو عوام کی ترقی وخوشحالی برداشت نہیں کرسکتے۔ عوام کسی کو دھرنوں کی اجازت نہ دے۔ سیلاب کی صورتحال کا ذکر کرتے ہوئے وزیراعظم محمد نواز شریف نے کہا کہ دریائے چناب میں سیلاب کی سطح انتہائی بلند ہے جبکہ دیگر دریاؤں میں بھی یہی صورتحال جس سے قیمتی جانوں کے نقصان کے علاوہ فصلوں کو بھی نقصان پہنچا ہے، یہ صورتحال غیر متوقع تھی کیونکہ حالیہ بارش سے 20 تیس سالہ ریکارڈ ٹوٹا ہے تاہم حکومت امدادی سرگرمیوں کے حوالے سے بھرپور اقدامات کررہی ہے۔ وزیراعظم نے کہا کہ سیلاب سے متاثرہ مختلف علاقوں میں آبادی کو کامیابی سے دیگر محفوظ مقامات پر منتقل کیا گیا۔ حکومت اور مسلح افواج ریسکیو اور امدادی سرگرمیوں میں پوری طرح سے مصروف عمل ہیں۔ وزیراعظم نے کہا کہ دھرنوں سے کہیں زیادہ ضروری ہے کہ ایسی صورتحال میں حکومت کے ساتھ ان کوششوں میں ہاتھ بٹایا جائے۔ قبل ازیں وزیراعظم نے وزیر دفاع خواجہ محمد آصف کے ہمراہ علاقے کا دورہ کیا اور ضلع میں حالیہ بارشوں اور سیلاب سے ہونے والے نقصان کا فضائی جائزہ لیا۔ اس موقع پر علاقے کے منتخب نمائندے، ضلعی انتظامیہ کے افسران اور دیگر اعلیٰ حکام بھی موجود تھے۔ وزیراعظم نے سیلاب سے سب سے زیادہ متاثر ہونے والے علاقوں خواجہ صفدر روڈ، شہاب پورہ سبلائم چوک، پسرور روڈ اور کمشنر روڈ کا دورہ بھی کیا۔ شہاب پورہ کے دورہ کے دوران انہوں نے علاقے کے لوگوں سے گفتگو کی اور ان سے امدادی سرگرمیوں کے حوالے سے سوالات پوچھے۔ اس موقع پر وزیر دفاع خواجہ محمد آصف نے وزیراعظم کو سیالکوٹ سے گزرنے والے برساتی نالوں میں حالیہ بارشوں کے باعث سیلاب اور طغیانی آنے سے ہونے والے نقصان کے بارے میں آگاہ کیا۔ انہوں نے وزیراعظم کو بتایا کہ سیلاب سے وسیع اراضی پر کھڑی فصلوں کو نقصان پہنچا ہے۔
APP
07.08.14
0568p.xml
سیالکوٹ‘ نارووال کے سیلاب زدہ علاقوں کا دورہ فضائی جائزہ‘ دھرنے ختم کر کے حکومت اور سیلاب متاثرین کا ساتھ دیا جائے‘ قوم ترقی میں رکاوٹ بننے والوں کا نوٹس لے : نوازشریف
سیالکوٹ+ سمبڑیال (نامہ نگار+ ایجنسیاں) وزیراعظم محمد نواز شریف نے ضلع سیالکوٹ اور نارووال کے سیلاب سے متاثرہ علاقوں کا دورہ کیا اور ہیلی کاپٹر سے متاثرہ علاقوں کا فضائی جائزہ لیا۔ وزیر دفاع خواجہ محمد آصف وزیراعظم کے ساتھ تھے۔ ضلعی انتظامیہ نے سیالکوٹ میں بارشوں اور سیلاب سے ہونے والے نقصانات پر وزیراعظم کو بریفنگ دی۔ وزیراعظم نے مقامی اور صوبائی انتظامیہ کو سیلاب متاثرین کی ہر ممکنہ امداد کی ہدایت کی اور سیلاب متاثرین کو ہرممکن مددکی فراہمی کایقین دلاتے ہوئے دھرنا دینے والوں سے کہا کہ وہ اپنے دھرنے ختم کرکے مشکل کی اس گھڑی میں حکومت اور متاثرین کا ساتھ دیں۔ دھرنے والے سیلاب سے متاثرہ افراد کی مدد کیلئے حکومت کا ساتھ دیں۔ چین کے صدر کا دورہ ملتوی ہونے سے پاکستان کو نقصان پہنچا۔ قوم ترقی کی راہ میں رکاوٹ بننے والوں کا نوٹس لے۔ عوامی مسائل کا حل ہماری اولین ترجیح ہے۔ دھرنے ہماری سیاست کی راہ میں حائل نہیں ہو سکتے۔ سیالکوٹ میں سیلاب سے متاثرہ علاقے کے دورے کے موقع پر متاثرین سے خطاب اور نجی ٹی وی سے گفتگو کرتے ہوئے وزیراعظم نے کہاکہ حالیہ دنوں میں ہونے والی بارشوں نے پچھلے بیس سال کا ریکارڈ توڑ دیا ہے تاہم حکو مت محدود وسائل ہونے کے باوجود متاثرین کی مددکےلئے تمام وسائل بروئے کار لائے گی۔ جب وسائل زیادہ ہوں تو تب ہی نئے منصوبے لگائے جا سکتے ہیں تاکہ نقصانات سے بچا جا سکے۔ قوم پر مشکل گھڑی آن پہنچی ہے اسلام آباد میں دھرنا دینے والے دھرنے ختم کرکے حکومت اور سیلاب متاثرین کا ساتھ دیں۔ عوام دھرنے اور احتجاجی سیاست کو مسترد کرتے ہیں۔ مسلم لیگ (ن) کی حکومت عوام کی حکومت ہے عوام کے مسائل کا حل ہماری اولین ترجیح ہے۔ مسلم لیگ (ن) عوام کی ترقی اور خوشحالی کا مشن لے کر آئی ہے۔ دھرنے ہماری سیاست کی راہ میں حائل نہیں ہو سکتے۔ ہم پاکستان کی ترقی کیلئے پوری کوشش کررہے ہیں۔ چین کے صدر کا دورہ ملتوی ہونے سے پاکستان کوبہت نقصان پہنچا۔ ان کادورہ پاکستان کی ترقی کیلئے انتہائی اہم تھا بہت سے منصوبوں پر دستخط ہونے تھے۔ قوم کو ترقی کی راہ میں رکاوٹ بننے والوں کا نوٹس لینا چاہئے۔ قوم ایسے دھرنوں کی اجازت نہ دے جن سے ملک کونقصان پہنچے۔ ہم نے دوبارہ ملک کو ترقی کی راہ پر ڈال دیا ہے۔ انہوں نے کہا کہ مشکل وقت میں ملک اور قوم کو تمام سیاسی جماعتوں کی ہمدردی کی ضرورت ہے، سیاستدان منفی اور انتشار کی سیاست کی روایات ختم کر کے ملک و قوم کو حالیہ تباہ کن سیلابوں سے بچانے کیلئے موثر کردار ادا کریں۔ حکومت اس مشکل وقت میں سیلاب متاثرین کے ساتھ کھڑی ہے، وہ انہیں تنہا نہیں چھوڑے گی۔ حکومت سیلاب زدگان کو ریلیف فراہم کرنے کیلئے تمام وسائل بروئے کار لا رہی ہے۔ غیر آئینی دھرنوں سے حکومت گھبرانے والی نہیں۔ وزیراعظم نے سیالکوٹ کے مختلف علاقوں شہاب پورہ چوک، خواجہ صفدر روڈ اور رنگپورہ سمیت مختلف سیلاب سے متاثرہ علاقوں کے دورہ پر لوگوں سے خطاب کیا۔ اس موقع پر وفاقی وزیر دفاع خواجہ محمد آصف، رکن قومی اسمبلی ارمغان سبحانی اور دیگر ارکان اسمبلی بھی ان کے ساتھ تھے۔ وزیر اعظم نے کہا کہ حالیہ بارشوں نے بیس سالہ ریکارڈ توڑ دیا ہے۔ حکومت کے وسائل محدود ہیں، ان قدرتی آفات سے نبرد آما ہونے کیلئے نئے منصوبوں کیلئے مزید وسائل کی ضرورت ہے۔ حکومت نے ملک کو ترقی کی شاہرہ پر گامزن کر دیا ہے۔ چینی صدر پاکستان کیلئے سرمایہ کاری کے متعدد منصوبے لے کر آرہے تھے لیکن دھرنوں کی وجہ سے ان کا دورہ پاکستان منسوخ ہو گیا ہے۔ حکومت ہر سیلاب سے متاثرہ لوگوں کی ہر ممکن امداد کرے گی۔ انہوں نے انتظامیہ کو بھی ہدایت کی کہ وہ متاثرہ علاقوں میں ریلیف کے کام کو مزید تیز کریں اور متاثرین کی امداد کیلئے ہرممکن اقدامات کریں۔ وزیراعظم کو بتایا گیا کہ سیلاب سے وسیع اراضی پر کھڑی فصلوں کو نقصان پہنچا ہے۔ وزیراعظم نے طوفانی بارشوں اور سیلاب سے جانی و مالی نقصان کی آئندہ چوبیس گھنٹے میں رپورٹ طلب کر لی ہے۔ وزیراعظم نے ہدایت کی کہ بارشوں اورسیلاب کی وجہ سے جاں بحق ہونے والوں کے لواحقین کو پانچ لاکھ روپے کی امداد کے علاوہ زرعی اجناس اور دیگر ضروریات زندگی کا سامان فوری فراہم کی جائیں۔ سمبڑیال سے نامہ نگار کے مطابق وزیراعظم نے وفاقی وزیر دفاع خواجہ محمد آصف کے ساتھ سمبڑیال کے علاقہ بیلہ میں دریائے چناب کے سیلابی پانی سے متاثرہ علاقوں بھگل غربی، بھگل شرقی، رندھیر، دوڑ، بکھڑیوالی، جمال پور، پیرکوٹ، حسین پور، چاﺅ کے کلاں، چاﺅکے خورد، رانا بہرام، نوگراں، کوٹ دینہ، لالے والی، کلووال، دوبرجی چندا سنگھ سمیت دیگر علاقوں کا فضائی جائزہ لیا، سیالکوٹ انٹر نیشنل ایئرپورٹ پر انتظامیہ کو ہدایت دیتے ہوئے کہا کہ متاثرین سیلاب کے نقصان کا جائزہ لے کر فوری رپورٹ پیش کی جائے تاکہ نقصان کا ازالہ کیا جا سکے۔ انہوں نے کہاکہ حکومت متاثرین کی مکمل بحالی تک چین سے نہیں بیٹھے گی۔نواز شریف
nawa-e-waqt
08.09.14